ใครว่า "โคก หนอง นา" ผู้สูงวัยทำไม่ได้
ใครว่า โคก หนอง นา ผู้สูงวัยทำไม่ได้ นางลบ ผาติวงศ์ เกษตรกรบ้านดอนดู่ หมู่ 13 ตำบลนาทม อำเภอนาทม จังหวัดนครพนม เปิดเผยว่า ยายแก่แล้ว ซึ่งการทำนาต้องลงทุนเยอะจึงอยากเปลี่ยนชีวิตใหม่ ประกอบกับลูกสาวมาบอกว่าทางหน่วยงานราชการจะมาทำโคก หนอง นา ให้ สนใจไหม จึงตัดสินใจว่าจะทำ เพราะทำนามาก็หลายปีแล้ว โดยในการขุดสระนั้นใช้เวลาประมาณ 2 อาทิตย์ก็แล้วเสร็จในพื้นที่ 5 ไร่ ของตนเอง ขุดครั้งแรกในสระมีน้ำไม่เยอะเท่าไหร่ แต่พอเข้าฤดูฝนช่วงที่ผ่านมามีน้ำมาเติมจนเต็มสระ ซึ่งในการทำโคก หนอง นา นั้นตนเองเริ่มต้นจากการหาต้นกล้วยมาปลูกก่อนเพราะเป็นช่วงเดือนเมษายนที่อยู่ในฤดูแล้ง จากนั้นหน่วยงานราชการก็นำต้นลิ้นจี่และต้นไม้พันธุ์อื่นๆ มามอบให้เพื่อปลูก ตนเองหามาปลูกเพิ่มเติมเรื่อยๆ รวมถึงมีการเลี้ยงปลาหลากหลายชนิด ไม่ว่าจะเป็น ปลาตะเพียน ปลายี่สก ปลากระโห้ ปลาเผาะ ปลานิล ปลาดุก ซึ่งคาดว่าในปีนี้ไม่สามารถจับปลามาขายในจำนวนเยอะๆได้ เนื่องจากน้ำในสระเยอะ ดังนั้นในปีหน้าจะมีการปรับแผนการเลี้ยง โดยจะทำเป็นบล็อคเพื่อที่จะให้สามารถจับปลามาจำหน่ายได้ง่ายขึ้น ในตอนนี้คิดว่าที่ทำมาจากการเก็บเล็กผสมน้อยในการเพาะปลูกมีทุกอย่างแล้ว ทั้งพืชผัก ผลไม้ อ้อย มันเทศ ต้นยางนา หน่อไม้กิมซุงและต้นไม้อื่นๆ ปัจจุบันตนเองมีรายได้จากการขายผักบุ้งประมาณวันละ 200-300 บาท ถ้ารวมกับอย่างอื่นแล้วก็ได้ประมาณวันละ 400 บาท ซึ่งการขายจะให้ลูกสาวช่วยโพสต์ขายผ่านเฟซบุ๊กอย่างเมื่อวานขุดมันเทศได้ประมาณ 100 กิโลกรัม ตอนแรกก็คิดว่าคงขายไม่หมดในวันเดียว แต่พอคนเห็นที่ลงประกาศขายไปไม่นานก็มีคนมาซื้อถึงที่จนหมด จึงทำให้คิดว่าถ้าเรามีสินค้าที่ปลอดภัยก็เชื่อว่าจะขายได้หมดทุกอย่าง ปัจจุบันนี้ที่ทำเพิ่มเติมอยู่ก็คือการขยายพันธุ์หอย โดยมีทั้งที่เป็นหอยขมและหอยเชอรี่ที่ไปเก็บมาจากแปลงผักบุ้ง ส่วนอาหารเราก็หาเอาจากแปลงโคก หนอง นา ที่ทำอยู่ ซึ่งตนเองคิดว่าการทำนานั้นต้องลงทุนเยอะ ถ้าจ้างดำก็ตกวันละ 300 – 400 บาท ประกอบกับในตอนนี้ไม่มีแรงที่จะทำขนาดนั้นแล้ว แต่พอมาทำโคก หนอง นา เหนื่อยเราก็แค่นั่งพัก พอมีแรงเราก็ทำต่อ ก็ถือว่าเป็นความสุขอีกแบบ จากการที่เราได้เห็นปู เห็นปลา เห็นพืชผักที่อยู่ในแปลงนาของเรา